Cessna 172

**Cessna 172 Skyhawk** – JAV kompanijos „Cessna“ sukurtas 4 vietų, vienmotoris civilinis orlaivis, bendrosios paskirties orlaivis, plačiau naudojamas pilotų mokymui, susisiekimui, pramoginiams skrydžiams. Pirmąjį skrydį orlaivis atliko 1955 m. birželio 12 d.

Orlaivį gamina tiek „Cessna", tiek ir Prancūzijos įmonė „Reims Aviation". Iš viso 2015 m. duomenimis, įvairių modifikacijų „Cessna 172' orlaivių buvo pagaminta virš 44 tūkst. – pagal tai jis yra populiariausias pasaulyje.

2025 m. rugsėjo mėn. duomenimis Lietuvoje buvo registruota 18 įvairių modifikacijų „Cessna 172". Vieną šio orlaivio modelį naudoja Lietuvos kariuomenės Specialiųjų operacijų pajėgos.

## Gamyba
„Cessna 172" pakeitė 1948 m. pradėtą gaminti Cessna 170 modelį, pakeitus važiuoklės išdėstymą. Ankstyvieji „Cessna 172" modeliai savo išvaizda buvo panašūs į „Cessna 170", su tuo pačiu tiesiu galiniu fiuzeliažu ir aukštesne, tradicinės komponuotės važiuokle, nors Cessna 172 turėjo tiesų uodegos peleką (vertikalų stabilzatorių), o 170 – apvalius pelekus. 1960 m. pristatytame „Cessna 172A" modelyje buvo sumontuota atnaujinta triratė važiuoklė ir į atgal atlenktas uodegos pelekas, kuris naudojamas iki šiol.

Galutinis estetinis patobulinimas, sukurtas 1963 m. 172D ir visuose vėlesniuose 172 modeliuose, buvo nuleistas už sparno esantis keleivių salono stogas, leidžiantis įrengti galinį langą. „Cessna“ šį galinio matomumo patobulinimą reklamavo kaip „Omni-Vision“.

Cessna 172 gamyba buvo sustabdyta 1986 m. dėl didelių gamybos išlaidų, tačiau atnaujinta 1996 m. naujoje „Cessna“ gamykloje Independenso mieste Kanzase, su Cessna 172R Skyhawk modeliu. „Cessna“ 1998 m. čia pradėjo gaminti ir 180 AG galios Cessna 172S Skyhawk SP versiją.

## Variantai

; 172

1955 m. lapkričio mėn. pristatytas bazinis modelis, modelio 170B modifikacija su trirate važiuokle.

**172A**

1960 m. pristatytas modelis su atgal nusklembtu uodegos peleku, varomas 145 AG (108 kW) variklio Lycoming O-300-C. Pirmas C-172, sertifikuotas naudoti plūdes. Pagaminti 994 vnt.
; 172B

1961 m. pristatytas modelis su trumpesne važiuokle, 3 coliais ilgesniu variklio skyriumi. Pagaminta 989 vnt.

; 172C
1962 m. modelis su stiklo pluošto sparnų galiukais. Pagaminta 810 vnt.

; 172D

1963 m. modelis su galiniu langu. Pagaminta – 1 011 vnt. „Cessna“, 18 vnt. – „Reims Aviation“ (F172D).

; 172E

1964 m. modelis su naujo dizaino prietaisų skydeliu Pagaminta – 1 209 vnt. – „Cessna“, 67 vnt. „Reims“ – (F172E).

; 172F

1965 m. modelis su elektra valdomais užsparniais. Pagaminta – 1 400 vnt. „Cessna“, 94 vnt. – „Reims“ (F172F). Šis modelis tapo pagrindu JAV kariuomenės treniruočių lėktuvui „T-41A Mescalero“.

; 172G

1966 m. modelis. Pagaminta 1474 vnt. „Cessna“ (įskaitant 26 vnt. karinio varianto T-41A), 140 vnt. – „Reims“ (F172G). Gamybos pradžioje lėktuvas buvo parduodamas už 12 450 JAV dolerių.

; 172H

1967 m. modelis Pagaminta 1 586 vnt. (įskaitant 34 T-41A), dar 435 pagaminti „Reims“ (F172H).

; 172I

1968 m. modelis, nuo kurio pradėtas naudoti variklis Lycoming O-320-E2D (150 AG / 112 kW). Dėl 5 AG (3,7 kW) lyginant su „Continental“ varikliu didesnės galios optimalus greitis padidėjo nuo 130 mylių per valandą (209 km/h) (TAS) iki 131 mylių per valandą (211 km/h). Pagaminti 649 vnt.

; 172J

1968 m. planuotas išleisti naujas modelis, kurio buvo atsisakyta dėl ankstesnių modelių populiarumo. Pagamintas 1 vnt. (Nr. N3765C (c/n 660)). Vėliau jis tapo pagrindu modeliui „177“.

; 172K

1969 m. modelis su 103 cm2 didesniu iliuminatorių plotu, galimybe montuoti papildomus 52 galonų (197 l) kuro bakus sparnuose.  Gamyba: „Cessna“: 2 055 vnt., dar 50 vnt. – „Reims“ gamykloje (F172K).

; 172L

1971 m. modelis su vamzdine, 30 cm. platesne važiuokle, nosyje montuojamu žibintu, mažesnio skersmens propeleriu.  Gamyba: „Cessna“: 1 535 vnt. dar 100 vnt. pagamino „Reims“ (F172L).

; 172M

1973 m. modelis su „Camber-Lift“ tipo sparnu. Nuo 1975 m. šio modelio pagrindu „Cessna“ pradėjo naudoti „Sky Hawk“ prekinį ženklą. Gamyba: „Cessna“: 6 826 vnt.: 4 926 (1973–75 m.) ir 1 900 (1976 m.), „Reims“ – 610 vnt. (F172M).

; 172N Skyhawk/100

1977 m. modelis, varomas 160 AG (119 kW) galios varikliu „Lycoming O-320-H2AD“, skirtu naudoti 100 oktanų benziną (iš čia indeksas „100“ pavadinime). Anksčiau naudoti varikliai buvo pritaikyti 80/87 oktanų benzinui. Gamyba: „Cessna“ – 6 425 vnt., „Reims“ – 610 vnt. (F172N).

; 172O

Indekso „O“ atsisakyta siekiant išvengti panašumo su nuliu.

; 172P Skyhawk P

1981 m. modelis su varikliu „Lycoming O-320-D2J“ vietoje nepatikimu pasirodžiusio „O-320-H2AD“ (modelis 172N). 1982 m. šiame modelyje tūpimo žibintas perkeltas į sparną. Gamyba: „Cessna“ – 2 664 vnt. (1 052 vnt. – 1981 m., 724 vnt. – 1982 m., 319 vnt. – 1983 m., 179 vnt. – 1984 m., 256 m. – 1985 m. ir 134 vnt. 1986 m.), „Reims“ – 210 vnt. (F172P). 1986 m. baigusi modelio „172P“ gamybą „Cessna“ modelio „Skyhawk“ negamino 10 metų.

; 172Q Cutlass

1983 m. modelis su 180 AG (134 kW) galios varikliu „Lycoming O-360-A4N“. Gamintas ir prabangus („deluxe“) modelis „Cutlass II“, modelis su IFR įranga „Cutlass II/Nav-Pac“. Pagamintų oraivių skaičius neaiškus, nes sertifikavimo duomenys persidengia su 1983 m. ir 1984 m. modeliu „172P“.

; 172R Skyhawk R

1996 m. modelis, varomas sumažintos galios varikliu „Lycoming IO-360-L2A“, išvystančiu 160 AG (120 kW). Pirmasis „Cessna“ orlaivis su gamykloje montuojamu varikliu su įpurškimu.

; 172S Skyhawk SP

1998 m. modelis, varomas 180 AG (134 galios) „Lycoming IO-360-L2A“.

### Variantai, sertifikuoti kaip modelis „175“
Modeliui „Cessna 175 Skylark“ pasirodžius nepatikimu, įmonė pamėgino vietoje jų prekiauti pervadintas modelio „172“ variantais. Jis buvo sertifikuojamas kaip modelis „175“.

; P172D Powermatic

1963 m. modelis, „175 Skylark“ pervadintas „P172D“ Powermatic. Varomas 175 AG (130 kW) galios „Continental GO-300-E“. Gamyba: „Cessna“ 65 vnt.; „Reims“ – 3 vnt. (FP172D).

; R172E

JAV kariuomenei, JAV KOP akademijai ir JAV karinės paramos programai nuo 1967 m. gamintas variantas, modifikacijos T-41B, T-41C, ir T-41D. Variklis – 210 AG (157 kW) galios „Continental IO-360-D“ arba „-DE“ su kuro įpurškimu. Elektros sistema – 28 V. Modelyje „T-41C“ naudota 14V elektros sistema. Gamyba: „Cessna“ gamino tik karinės paskirties modelius (255 vnt. – T-41B, 45 vnt. – T-41C ir 34 vnt. T-41D), „Reims“ – 60 vnt. (FR172E Reims Rocket).

; R172F

1969 m. modelis R172E pagrindu, gamintas kaip „T-41C“ „T-41D“ variantas. Gamyba – „Cessna“ 7 vnt. (T-41C) ir 74 vnt. (T-41D), „Reims“ – 85 vnt. (FR172F Reims Rocket).

; R172G

1970 m. modelis R172E/F pagrindu, sertifikuotas su 210 AG (157 kW) galios varikliais „Continental IO-360-C“, -D, -CB, arba -DB. Gamyba – „Cessna“ – 28 vnt. (T-41D), „Reims“ – 80 vnt. (FR172G Reims Rocket).

; R172H

1971–1972 m. modelis su didesnėmis durimis nei „172L“/ „T-41D“. Gamyba: „Cessna“ – 163 vnt. (T-41D), „Reims“ – 125 vnt. (FR172H Reims Rocket).

; R172J

1976 m. modelis su 210 AG (157 kW) galios varikliu „Continental IO-360-H“ arba „-HB“. Gamyba: „Cessna“ – 1 vnt., „Reims“ – 240 vnt. (FR172J Reims Rocket).

; R172K Hawk XP

1977 m. modelis „Reims Rocket“ pagrindu, karinio modelio „175“ civilinė versija, varoma sumažintos galios (195 AG (145 kW)) varikliu „Continental IO-360-K“ arba „-KB“. Nesėkmingai mėginta pritaikyti hidroplano variantui (su plūdėmis talpino tik du žmones). Gamyba: „Cessna“ 1 vnt. (1973 m. prototipas), 725 vnt. (1977 m.), 205 vnt. (1978 m.), 270 vnt. (1979 m.), 200 m. (1980 vnt.), 55 vnt. (1981 m.), „Reims“: 85 vnt. (30 vnt. – 1977 m., 55 vnt. – 1978–81 m.) (FR172K Reims Rocket).

; 172RG Cutlass RG

1980 m. modelis su įtraukiama važiuokle. Pardavimo kaina buvo apie 19 tūkst. JAV dolerių didesnė nei standartinio modelio. Pagaminta 1191 vnt.

; J172T Turbo Skyhawk JT-A

2014 m. liepos mėn. pristatytas modelis, varomas 155 AG (116 kW) galios dyzeliniu varikliu „Continental CD-155“. Pradinė kaina siekė 435 000 JAV dolerių. Orlaivis išvysto 243 km/h greitį ir į valandą naudoja 3 JAV galonais (11 l) mažiau kuro nei standartinis C 172.

; Elektrinis 172

2010 m. liepos mėn. „Cessna“ paskelbė planus sukurti elektra varomą „172“ variantą. Projektas apie 2016 m. buvo nutrauktas.

; 172TD Skyhawk TD

2007 m. spalio 4 d. „Cessna“ paskelbė planą sukurti dyzelinį orlaivio variantą, varomą 2 l. darbinio tūrio keturių cilindrų skysčiu aušinamu varikliu „Thielert Centurion 2.0“, išvystančiu 155 AG (116 kW) ir naudojančiu aviacinį žibalą (Jet-A). 2013 m. planas buvo atšauktas bankrutavus variklio gamintojui „Thielert“. Vienintelis pagamintas orlaivis vėliau gavo indeksą „Turbo Skyhawk JT-A“, buvo sertifikuotas 2014 m. liepą, tolimesnis projekto vystymas nutrauktas 2018 m. gegužę.

## Rekordinės trukmės skrydis

Nuo 1958 m. gruodžio 4 d. iki 1959 m. vasario 7 d. Robertas Timmas ir Johnas Cookas lėktuvu „Cessna 172B“, registracijos numeris N9172B, pasiekė ilgiausio skrydžio pasaulio rekordą (su kuro papildymu ore).

Skrydžiui orlaivis buvo papildomai modifikuotas, fiuzeliaže įrengtas dar vienas 95 galonų (350 l.) kuro bakas, slenkstis ant kurio atsistojęs pilotas ore galėjo pasiekti kuro užpylimo angą, įrengti šuntavimo kanalai, leidę skrydžio metu, neišjungiant variklio, keisti kuro ir tepalo filtrus, netgi kriauklę pilotams apsiprausti. Pilotai pakilo iš McCarran oro uosto Las Vegase (Nevada). Pilotai nusileido tame pačiame oro uoste po 64 dienų, 22 valandų, 19 minučių ir 5 sekundžių skrydžio, kurio metu nuskrido apie 240 000 km – daugiau nei 6 kartus daugiau nei skrendant aplink pasaulį ties pusiauju. Skrydžio metu orlaivis du kartus į dieną buvo pildomas kuru.

Šis skrydis padėjo rinkti lėšas Damono Runyono vėžio fondui. Po rekordinio skrydžio šis orlaivis buvo parduotas. Prieš mirdamas 1978 m. R. Timmas paprašė savo sūnaus surasti rekordinį lėktuvą. Jis buvo naudojamas Saskačevano regiono (Kanada) miestelio Carrot River apylinkių ūkyje. Lėktuvas buvo atvežtas į Las Vegasą 1989 m. 1992 m. jį įsigijo McCarran aviacijos paveldo muziejus, kuris jį restauravo ir eksponuoja Las Vegaso oro uoste, iš kurio buvo surengtas rekordinis skrydis.

## Skrydis į Sovietų Sąjungą

1987 m. gegužės 28 d. Vakarų Vokietijos pilietis Matijas Rustas () išsinuomotu lėktuvu „Cessna 172P“ (reg. Nr. D-ECJB) sugebėjo iš Helsinkio Malmi oro uosto nuskristi į Maskvą ir nusileisti Maskvos Raudonojoje aikštėje neperimtas Sovietų Sąjungos priešlėktuvinės gynybos.

Šis skrydis sukėlė didelį politinį skandalą, dėl kurio pareigų neteko keletas SSRS kariuomenės vadų. M. Rustas buvo nuteistas laisvės atėmimo bausme už neteisėtą sienos kirtimą. Į laisvę buvo išleistas jau 1988 m., ką SSRS pateikė kaip geros valios ženklą.

Skrydžiui naudotas lėktuvas eksponuojamas Berlyne esančiame Vokietijos technologijos muziejuje.

## Charakteristikos (C 172R)

* **[[Įgula (mašinos)|Įgula]]:** 1
* **Ilgis:** 8,28 m
* **[[Sparno mojis]]:** 11 m
* **Aukštis:** 2,72 m
* **Sparnų plotas:** 16,2 m²
* **Sparno aerodinamini profilis:** NACA 2412 (modifikuotas)
* **[[Aerodinaminė kokybė]]**: 9
* **Variklis:** 1 × 4 cilindrų opozicinis vidaus degimo variklis Lycoming IO-360-L2A, 120 kW (160 AG) galios
* **Kuro bako talpa**: 56 JAV galonai (210 l), iš kurių 52 galonai (200 l) tinkami naudoti
* **[[Propeleris]]**: dvimentis, metalinis fiksuoto žingsnio, 6 pėdų 3 colių (1,91) skersmens McCauley Model 1C235/LFA7570
* **Svoris:**
** **[[Tuščios transporto priemonės svoris|tuščio]]:** 767 kg
** **[[Maksimalus kilimo svoris|maksimalus kilimo]]:** 1159 kg
** **naudingas:** 376 kg
* **[[V greičiai|Greitis]]:**
** **didžiausias**: 163 mazgai (302 km/h)
** **smukos**: 47 mazgai (87 km/h) su pilnai išleistais užsparniais ir išjungtu varikliu
* **[[Veikimo spindulys (aviacija)|Veikimo atstumas]]:** 1 289 km su 45 min rezervu, naudojant 55 % galios, 12 000 pėdų (3700 m.) aukštyje
* **[[Skrydžio lubos]]**: 4 100 m

## Šaltiniai

## Literatūra
* 
*